ការសំភាសន៍របស់ អ្នកមីង ហ៊ុម ណាវី

ក៖ អ្នកដែរសំភាសន៍គេមានឈ្មោះថា ជាង ស៊ីអ៊ាវ

ខ៖ អ្នកដែរអោយគេសំភាសន៍មានឈ្មោះថា អ្នកមីង ហ៊ុម ណាវី៕

 ការសង្ខេបប្រវត្តិរបស់មីង ហ៊ុម ណាវី

 អ្នកមីង ហ៊ុម ណាវី មានអាយុ57ឆ្នាំ នៅ្នឆាំ2018

 អ្នកមីង ហ៊ុម ណាវី មានភេទស្រី

 អ្នកមីង ហ៊ុម ណាវី មានទីលំនៅ បច្ចុប្បន្ននៅភូមិភូមិ5 សង្កាត់ផ្សារដើមថ្កូវ ខ័ណ្ឌចំការមន នៅរាជធានីភ្នំពេញ៕

ក៖ ចឹងជាដំបូងខ្ញុំអរគុណច្រើនមីងដែរបានអោយខ្ញុំសំភាសន៍ពីប្រវត្តិរបស់មីងហាស ហើយការសំភាសន៍នេះត្រូវបានរៀបចំឡើងដោយសកលវិទ្យាល័យមួយដែរនៅអាមេរិចដែរមានឈ្មោះថាBYUហាសមីង ហើយដោយសារតែសកលវិទ្យាល័យមានគោលបំណហចង់រក្សាពីប្រវត្តិប្រជាជនខ្មែរ ដើម្បីទុកអោយកូនចៅជំនាន់ក្រោយៗពួកគាត់បានស្គាល់ពីប្រវត្តិឪពុកម្ដាយ នឹងប្រវត្តិរបស់ដូនតាចឹងហាសមីង ហើយនៅពេលដែរខ្ញុំសំភាសន៍មីងហើយខ្ញុំនឹងដាក់ ការសំភាសន៍មួយនេះទៅក្នុងវេបសាយរបស់សាលាដែរមានឈ្មោះថា [www.cambodianoralhistories.byu.edu](http://www.cambodianoralhistories.byu.edu) ចឹងហាសមីង ចឹងមីងយល់ព្រមដើម្បីអោយខ្ញុំដាក់ការសំភាសន៍មួយនេះទៅក្នុងវេបសាយរបស់សាលាដែរទេមីង?

ខ៖ ចា៎! ព្រមតា

ក៖ ចឹងសំរាប់ខ្ញុំជាអ្នកសំភាសន៍មីងខ្ញុំមានឈ្មោះថា ជាង ស៊ីអ៊ាវ ហើយការសំភាសន៍មួយនេះត្រូវធ្វើឡើងនៅថ្ងៃទី8 ខែ2 ឆ្នាំ2018ហាសមីង ហើយការសំភាសន៍មួយនេះត្រូវបានធ្វើនៅភូមិ5 សង្កាត់ផ្សារដើមថ្កូវ ខ័ណ្ឌចំការមន នៅរាជធានីភ្នំពេញហាសមីង ចឹងសំរាប់មីងឈ្មោះពេញរបស់មីងមានឈ្មោះអីគេដែរមីង?

ខ៖ ខ្ញុំឈ្មោះថា ហ៊ុម ណាវី

ក៖ ចុះមានឈ្មោះហៅក្រៅទេមីង?

ខ៖ នៅខាងក្រៅគេហៅថាឈ្មោះកាផុន

ក៖ ចុះកាលពីក្មេងមាននរណាគេហៅឈ្មោះមីងអីផ្សេងទៀតទេមីង?

ខ៖ ខ្លះពុកម៉ែរបស់យើងហៅឈ្មោះពៅ

ក៖ អូ៎!ឈ្មោះពៅហោសមីង?

ខ៖ ចា៎!នឹងហើយ

ក៖ ចុះមីងសព្វថ្ងៃនឹងមីងមានអាយុប៉ុន្មានដែរមីង?

ខ៖ មីងអាយុ57ឆ្នាំហើយ

ក៖ ចុះមីងមានដឹងថាមីងកើតនៅថ្ងៃខែឆ្នាំណាដែរទេមីង?

ខ៖ មីងបានភ្លេចហើយក្មួយអើយ

ក៖ ភ្លេចហើយណមីង?

ខ៖ មីងចាស់ហើយនឹង ដឹងតែមីងឆ្នាំជូត

ក៖ អូ៎!មីងឆ្នាំជូតណមីង?

ខ៖ នឹងហើយមិនដឹងថាកើតនៅឆ្នាំមួយពាន់ប្រាំបួនរយប៉ុន្មានអីប៉ុន្មានទេ

ក៖ មីងកើតនៅឆ្នាំ1961ហាសមីង

ខ៖ នឹងហើយមីងឆ្នាំជូត

ក៖ ចុះមីងកើតនៅណាដែរមីង កើតនៅភូមិ ឃុំអីដែរ?

ខ៖ មីងនៅស្រុកស្វាយរៀង

ក៖ ចុះភូមិអីដែរមីង?

ខ៖ នៅភូមិព្នៅ

ក៖ ចុះឃុំវិញមីង?

ខ៖ នឹងហើយនៅស្រុកស្វាយរៀង នៅខេត្តស្វាយរៀង

ក៖ ប៉ុន្តែនៅស្រុកអីគេដែរមីង នៅកំពង់រ៉ូលមែនមីង?

ខ៖ អត់ទេនៅស្រុកយើងកន្ទុយវៃងនេះនឹង

ក៖ នៅកន្ទុយវៃ?

ខ៖ នៅជិតក្លោងទ្វាវត្តចំបកនេះនឹង

ក៖ ខ្ញុំអត់សូវស្គាល់ដែរ អូ៎! ចំបកនៅកំពង់រ៉ូលហាសមីង?

ខ៖ អត់ទេចំបកនៅកន្ទុយវៃហោស

ក៖ នៅស្វាយជ្រុំហោសមីង?

ខ៖ ចា៎!មីងនៅស្រុកស្វាយជ្រុំ ខេត្តស្វាយរៀង

ក៖ ចុះមីងមានបងប្អូនចំនួនប៉ុន្មាននាក់ដែរមីង?

ខ៖ មានតែ2នាក់ទេ

ក៖ មានស្រីទាំង2នាក់ហោសមីង?

ខ៖ មីងមាន12នាក់ហោស មានស្រីទាំង2នឹង

ក៖ ក្រៅពីណុងពួកគាត់ស្លាប់បាត់អស់ហើយនឹងហាស?

ខ៖ ចា៎!ស្លាប់បាត់អស់ហើយ

ក៖ គាត់ស្លាប់នៅពេលណាដែរមីង?

ខ៖ គាត់ស្លាប់នៅជំនាន់ពលពត 2នាក់ ហើយគាត់ស្លាប់នៅកាលពីជំនាន់លុណនុលនឹង កាលពីគាត់ស្លាប់នឹងនៅតូចៗទេ

ក៖ អូ៎!បាទមីង ចុះមីងមានចងចាំឈ្មោះបងប្អូនរបស់មីងទេ?

ខ៖ អូយមិនបានចងចាំទេមានច្រើនពេក

ក៖ ចឹងមានន័យថាមីងចងចាំតែពីរនាក់បងប្អូនទេ?

ខ៖ កាលណុងខ្ញុំនៅតូចៗដែរនឹងហាស

ក៖ ចុះអ្នកដែរនៅរស់នឹង ដូចជាបងរបស់មីងរឺមួយក៏ប្អូនរបស់មីងដែរ?

ខ៖ ចា៎!បងរបស់ខ្ញុំ

ក៖ ចុះគាត់មានឈ្មោះអីគេដែរមីង?

ខ៖ គាត់មានឈ្មោះហ៊ុម យ៉ាន

ក៖ ឈ្មោះហ៊ុម យ៉ាន ចុះមីងមានចងចាំអនុស្សាវរីយ៍អីកាលពីមីងនៅក្មេងៗជាងមួយគាត់ដែរទេ ថាមីងធ្លាប់បានធ្វើអីគេខ្លះជាមួយគាត់ដែរចឹងហាស?

ខ៖ គាត់ជាបងគេចឹងដូចថាមិនសូវជាមានការល្អូកល្អឿនអីទេនឹងហាស​ គាត់ចេញរកប្អូនៗនឹងហាស មានបងប្រុសមួយដែរ តែបងប្រុសនឹងគាត់ស្លាប់ការលុណនុលហាស ជាទាហ៊ានហាស

ក៖ អូ៎!មានជាទាហ៊ានដែរហោសមីង?

ខ៖ នឹងហើយគាត់ជាទាហ៊ានចឹងទៅ បងស្រីរកស៊ីចិញ្ចឹមប្អូនចឹងទៅ ខ្ញុំនៅតែផ្ទះចឹងទៅ ថាទៅកាលណុងខ្ញុំនៅតូចៗដែរនឹងហាស

ក៖ ចុះមីងចូលចិត្តលេងអីជាមួយពួកគាត់ដែរ ដូចជាលេងឡឹកបាយឡ លេងថុយ?

ខ៖ មិនចូលចិត្តលេងឡឹកបាយឡទេ លេងតែល្បែងប្រុសៗដូចជាលេងវៃកូនបែងអីនឹងហាស

ក៖ អូ៎!វៃកូនបែងហោសមីង?

ខ៖ នឹងហើយ នឹងអៀវធាក់គា្នណោះហោស លេងសុទ្ធតែប្រុសៗហោស ខ្ញុំអត់ចេះលេងឡឹកបាយឡទេនឹង

ក៖ ចុះបងរបស់មីងសព្វថ្ងៃនឹងគាត់រស់នៅណាដែរមីង?

ខ៖ គាត់រស់នៅភ្នំពេញនឹងដែរតា

ក៖ គាត់ធ្វើអីគេដែរមីង?

ខ៖ គាត់ពីមុនគាត់លក់ត្រី ប៉ុន្តែឥឡូវនឹងគាត់ឈប់ហើយ គាត់ឈឺច្រើនពេកនឹង

ក៖ បាទចឹងគាត់នៅជាមួយកូនចៅគាត់ណមីង?

ខ៖ ចា៎!គាត់នៅជាមួយកូនចៅរបស់គាត់នឹង

ក៖ ចុះម្ដាយរបស់មីងគាត់មានឈ្មោះអីគេដែរមីង?

ខ៖ ម្ដាយរបស់ខ្ញុំគាត់ឈ្មោះឡាច អ៊ីម

ក៖ ចុះគាត់កើតនៅឆ្នាំណាមីងមានដឹងទេ?

ខ៖ អូ៎!មិនដឹងទេ បើសួរកើតអត់ដឹងសោះអូនអើយ

ក៖ ចុះគាត់អាយុប៉ុន្មានដែរមីង?

ខ៖ ម្ដាយរបស់ខ្ញុំគាត់ស្លាប់តាំងពីខ្ញុំអាយុ8ឆ្នាំហោស គាត់ស្លាប់យូរដែរហើយនឹងហាស

ក៖ ប៉ុន្តែមីងអាយុ57ឆ្នាំហោស?

ខ៖ ចា៎!ម្ដាយរបស់ខ្ញុំនឹងគាត់ស្លាប់តាំងពីខ្ញុំអាយុ8ឆ្នាំហោស

ក៖ ចឹងហោសមីង?

ខ៖ ចុះកាលពីប៉ារបស់ខ្ញុំស្លាប់នឹងខ្ញុំអាយុ9ឆ្នាំហើយ

ក៖ ចឹងវាអស់47ឆ្នាំហាសមីង?

ខ៖ នឹងហើយវាអត់ដឹងថាស្អីណាអីណាទេអូន វានៅតូចៗពេកហាស

ក៖ ចុះម្ដាយរបស់មីងគាត់កើតនៅណាមីងមានដឹងអត់?

ខ៖ ម្ដាយរបស់ខ្ញុំគាត់នៅព្រៃវែង

ក៖ នៅព្រៃវែងហោសមីង ចុះឪពុករបស់មីងវិញ?

ខ៖ ឪពុករបស់ខ្ញុំនឹងនៅស្វាយស៊ីសុផនហោស

ក៖ អូ៎!នៅបន្ទាយមានជ័យ?

ខ៖ ចា៎!នៅមង្គលបុរីហោស ប៉ារបស់ខ្ញុំគាត់នៅណុងតា ចុះគាត់ជាទាហ៊ាន គាត់ដើរចុះគ្រប់ខេត្ត គ្រប់ស្រុកនឹង ម៉ែរបស់ខ្ញុំនៅព្រៃវែងតា

ក៖ ចុះឪពុករបស់មីងគាត់មានឈ្មោះអីគេដែរមីង?

ខ៖ ឪពុករបស់ខ្ញុំគាត់ឈ្មោះ ហ៊ុម អួច

ក៖ ចុះឪពុករបស់មីងគាត់ធ្លាប់ធ្វើអីគេខ្លះសំរាប់ចិញ្ចឹមជីវិតដែរមីង?

ខ៖ ប៉ារបស់ខ្ញុំនឹងពេលដែរខ្ញុំដឹងក្ដីមកដឹងតែគាត់ជាទាហ៊ាន ខ្ញុំមិនដឹងថាគាត់រកស៊ីស្អីខ្លះទៀតផងនឹង ដឹងតែជាទាហ៊ាននឹង

ក៖ ចុះគាត់កាច រឺមួយក៏ស្លូតដែរមីង?

ខ៖ ប៉ារបស់ខ្ញុំគាត់ស្លូតណាស់

ក៖ ចុះម្ដាយរបស់មីងវិញ?

ខ៖ ម្ដាយរបស់ខ្ញុំគាត់ក៏ស្លូតដែរ

ក៖ ចុះគាត់ធ្វើអីគេសំរាប់ចិញ្ចឹមជីវិតដែរមីង?

ខ៖ ម្ដាយរបស់ខ្ញុំកាលខ្ញុំដឹងក្ដីមកគាត់ជាមេផ្ទះនឹង

ក៖ អូ៎!គាត់ជាមេផ្ទះតែម្ដងហោសមីង?

ខ៖ ចា៎!ជាមេផ្ទះនឹង

ក៖ ចុះមីងធ្លាប់មានសាច់រឿងអីកាលពីមីងនៅជាមួយឪពុកម្ដាយរបស់មីងទេ ដូចជាកាលពីនៅតូចៗហាសមីង?

ខ៖ អត់ដែរសោះ

ក៖ អត់ដែរមានអីទេណមីង?

ខ៖ ចា៎!ដឹងតែស្រួល ដឹងតែមានគេបំរើ មិនដឹងអីផងនឹង

ក៖ ចឹងមីងមានធ្លាប់ទៅធ្វើស្រែអីជាមួយពួកគាតដែរទេ?

ខ៖ អត់ដែរទេ

ក៖ អត់ទេហោសមីង?

ខ៖ ទាល់តែខ្ញុំធំហើយមានគ្រួសារនឹង នៅជំនាន់ពលពតបានខ្ញុំចេះធ្វើស្រែនឹងហាស

ក៖ អូ៎!បាទមីងចុះ ឪពុកម្ដាយរបស់មីងគាត់មានធ្លាប់ប្រាប់ពីប្រវត្តិកាលពីគាត់នៅក្មេងៗទៅមីងអោយដឹងដែរទេ?

ខ៖ គាត់ដូចជាមិនដែរបាននិយាយប្រវត្តិអីអោយស្ដាប់ផងទៅដល់កូនចៅទេ ដូចថាគាត់មានសកម្មភាពអីពិបាកស្រណុកអី គាត់ដឹងតែស្រណុកនឹង

ក៖ ចុះយាយតាខាងម្ដាយមីងមានស្គាល់ឈ្មោះគាត់ដែរទេ?

ខ៖ អត់ស្គាល់ទេ

ក៖ អត់ស្គាល់ទេហោសមីង?

ខ៖ ខាងឪពុកក៏អត់ស្គាល់ដែរ

ក៖ អត់ស្គាល់ទាំងអស់នឹងហោសមីង?

ខ៖ ធ្លាប់តែហៅតាៗ ប៉ុន្តែមិនដឹងថាឈ្មោះអីផងនឹង

ក៖ ចុះពួកគាត់កើតនៅណាមីងមានដឹងទេ?

ខ៖ យាយតាខាងម្ដាយរបស់ខ្ញុំនឹងប្រហែលជាគាត់កើតនៅព្រៃវែងដែរហើយណុង ពីព្រោះម្ដាយរបស់ខ្ញុំគាត់នៅណុង នៅស្រុកកំចាយមារនឹង

ក៖ បាទមីង នៅស្រុកកំចាយមារណមីង?

ខ៖ កាលគាត់នៅក្មេងៗមិនដឹងដែរនឹងហាស

ក៖ ចុះមីងមកនៅទីក្រុងភ្នំពេញនឹងយូរនៅមីង?

ខ៖ មីងមកនៅកាលឆ្នាំ1996

ក៖ កាលឆ្នាំ1996 ចឹងមីងមកនៅអស់រយះពេល22ឆ្នាំហើយណមីង?

ខ៖ នឹងហើយប្រហែលជាប៉ុណ្ណឹង

ក៖ ចុះសំរាប់មីងមានបងប្អូនណាដែររស់នៅក្រៅប្រទេសទេមីង?

ខ៖ អត់មានទេអូនអើយមានតែ2នាក់បងប្អូននឹង

ក៖ អូ៎!បាទមីងចឹងហោសមីង?

ខ៖ បើខាងគ្រួសារមាន

ក៖ ចុះគាត់នៅណាដែរមីង?

ខ៖ ខាងប្ដីរបស់ខ្ញុំមាន មួយនៅអាមេរិច មួយនៅកាណាដា ហើយមានប្អូនពៅរបស់គាត់នឹងនៅញូសេលែននឹង

ក៖ អូ៎!នៅកន្លែងឡូយផងមីង ចុះពួកគាត់ធ្វើអីគេមីងមានដឹងទេ?

ខ៖ គាត់ធ្វើការងាររដ្ឋដែរនឹង ហើយនឹងបើកហាងនុំបុ័ង

ក៖ អូ៎!បើកហាងនុំបុ័ងហោសមីង ចុះមីងអត់ទៅលេងទេមីង?

ខ៖ ទាល់តែគេធានាហោសអូនអើយបានអាចទៅបាន

ក៖ បាទត្រូវហើយមីង

ខ៖ ស្រុកគេទាល់តែមានអ្នកធានាខាងណោះ យើងនេះបានអាចទៅបាននឹង

ក៖ ចុះប្ដីរបស់មីងគាត់មានឈ្មោះអីគេដែរមីង?

ខ៖ ប្ដីរបស់មីងឈ្មោះទេព សំអាន

ក៖ ចុះមីងមានចងចាំថ្ងៃខែដែរមីងបានរៀបអាពាហ៍ពិពាហ៍ជាមួយគាត់ដែរទេមីង?

ខ៖ កាលខ្ញុំរៀបនឹងនៅពេលដែររំដោះអាពតហើយនឹង ប៉ុន្តែមិនដឹងថាថ្ងៃទីប៉ុន្មានអីប៉ុន្មានដែរទេអូនអើយ?

ក៖ អូ៎!នៅឆ្នាំ1979ចឹងមានន័យថា មីងការអស់ជិត37-38ឆ្នាំហើយណមីង?

ខ៖ នឹងហើយមីងការនៅឆ្នាំ1979

ក៖ មីងការអស់39ឆ្នាំមីង ចុះពេលដែរមីងរៀបអាពាហ៍ពិពាហ៍នឹងគិតថាមីងជាអ្នករៀបដោយខ្លួនឯង រឺមួយក៏ឪពុកម្ដាយរបស់មីងជាអ្នករៀបអោយដែរមីង?

ខ៖ ឪពុកម្ដាយជាអ្នករៀបអោយតា

ក៖ ឪពុកម្ដាយហោសមីង ចុះកាលណុងមានជាថ្លៃទឹកដោះទេមីង?

ខ៖ កាលណុងគ្មានទេអូនអើយ កាលឆ្នាំ1979គ្មានទេអូន គ្រាន់តែថាខាងស្រីមានបន្តិច នឹងខាងប្រុសមានបន្តិចចឹងហាស

ក៖ ចឹងយើងក៏ផ្គួបគា្នចឹងទៅ?

ខ៖ ចា៎!នឹងហើយធ្វើចឹង

ក៖ ចុះមីងអាចប្រាប់ខ្ញុំបានទេថា ដូចជាប្ដីរបស់មីងស្រលាញ់មីងនៅពេលណា ហើយហេតុអីបានជាប្ដីរបស់មីងស្រលាញ់មីងអីចឹងហាសមីង?

ខ៖ មិនដឹងថាស្រលាញ់គ្នានៅពេលណាដែរទេនឹងហាស ដោយសារតែគេចូលសួរតែម្ដងនឹងហាស ខ្ញុំអត់ដឹងថាចេះស្រលាញ់នឹង ម្ដាយមីងរបស់ខ្ញុំកាត់ថាទុកធ្វើអីខ្លាចហែងចាស់អីចឹងហាស

ក៖ បាទចឹងខា្លចមីងចាស់ចឹងក៏អោយមីងការទៅ?

ខ៖ នឹងហើយចឹងក៏ផ្សំផ្គុំអោយទៅណាស់ បើខ្ញុំអត់ចេះមានចិត្តស្រលាញ់ទេ កាលពីដើមបើមានផ្លូវទៅនេះ ផ្លូវទៅនោះនឹង ខ្ញុំនៅក្រមុំចាស់ ខ្ញុំគ្មានចិត្តស្រលាញ់ប្រុសៗទេនឹងហាស

ក៖ បាទមីងចុះមីងធ្លាប់បានចូលរៀនទេមីង?

ខ៖ មីងបានចូលរៀនដែរតើ កាលពីមីងអាយុ7-8ឆ្នាំដែរនឹងហាស ដល់ពេលដែរមីងឈឺទៅ ក៏មីងឈប់រហូតដល់ឥឡូវទៅនឹងហាស

ក៖ អូ៎!ចុះកាលបីមីងរៀននឹងតើមីងរៀននៅណាដែរទៅមីង?

ខ៖ ខ្ញុំរៀននៅស្វាយរៀងហោស

ក៖ នៅស្វាយរៀងហោសមីង ចុះមីងមានចងចាំសាលាដែរមីងបានរៀនទេនឹង?

ខ៖ គេហៅសាលាអីគេទេនឹង

ក៖ សាលាពោធំហីមីង?

ខ៖ មិនមែនទេនៅក្នុងផ្សារស្វាយរៀងនឹង កាលណុងគេហៅថាសាលានារីចឹងទេមិនដឹងថាសាលាអីគេទេ ភ្លេចអស់ហើយអូនអើយ

ក៖ ចុះមីងមានចេះភាសាអីក្រៅពីភាសាខ្មែរដែរទេមីង?

ខ៖ អត់ទេ

ក៖ ប៉ុន្តែដោយសារតែមីងនៅជិតវៀតណាមចឹងមីងមានចេះភាសាវៀតណាមអីអត់មីង?

ខ៖ អត់ចេះទេ អត់រៀនផងនឹង ម៉ែឪរបស់ខ្ញុំវៀតណាមដែរ​ ប៉ុន្តែខ្ញុំអត់រៀនទេ គឺនិយាយទៅខ្ញុំអត់ចូលចិត្តតែម្ដង

ក៖ ចុះមីងមានមិត្តភក្តិណាដែរធំធាត់មកជាមួយគា្នដែរទេមីង?

ខ៖ អត់មានទេ

ក៖ កាលពីនៅរៀនក៏អត់មានមិត្តភក្តិដែរណមីង?

ខ៖ អត់មានទេគេសុំធ្វើដែរប៉ុន្តែមីងមិនចូលចិត្តអាគេធ្វើមិត្តភក្តិនឹង មានកងចល័តអីច្រើនហោស ប៉ុន្តែមីងមិនចូលចិត្តទេ

ក៖ ចុះមីងគិតថាតាំងពីក្មេងរហូតមកដល់ពេលនេះហាស មីងគិតថាធ្លាប់បានធ្វើការងារអីគេខ្លះដែរចឹងហាសមីង?

ខ៖ មីងកាលពីក្មេងដេររោងចក្រដែរនឹងហាស ដល់ពេលចាស់ទៅលក់ផ្លែឈើ គ្មានបានធ្វើអីទេនឹងហាស

ក៖ អូ៎!លក់ផ្លែឈើហោសមីង?

ខ៖ នឹងហើយ

ក៖ ចុះមីងគិតថាមីងធ្លាប់ទៅធ្វើស្រែដែរទេមីង ដូចជាធ្វើស្រែចំការអីចឹងហាស?

ខ៖ អត់ដែរទេ

ក៖ ប៉ុន្តែកាលពីជំនាន់ពលពតមីងធ្លាប់?

ខ៖ កាលពីអាពតយើងចេះតែទៅហើយនឹង

ក៖ អូ៎!ចឹងហោសមីង?

ខ៖ ដល់ពេលដែរបែកទៅខ្ញុំមានគ្រួសារតែម្ដងខ្ញុំឈប់ធ្វើស្រែហើយ គ្រួសារខ្ញុំធ្វើ ហើយនឹងជួលគេធ្វើខ្ញុំមិនដែរធ្វើទេ

ក៖ ចុះមីងធ្លាប់បើកអាជីវកម្មផ្ទាល់ខ្លួនដែរទេ?

ខ៖ ថ្លាប់ដែរតាអូន

ក៖ ចុះមីងធ្លាប់បើកអីគេដែរមីង?

ខ៖ មិនមែនបើកអាជីវកម្មទេ អានឹងដូចថាយើងលក្ខណះថាទិញរបស់របរគេដាក់ឡើងមកលក់ចឹងហាសអូន

ក៖ លក់ដូរហោសមីង?

ខ៖ មីងលក់សាវម៉ៅអីចឹងហាស ស្ពៃក្ដោបទិញមួយតោនៗយកមកបោះលក់ដុំអោយគេចឹងហាស ធ្លាប់បើថាអោយធ្វើស្អីអត់មានទេ

ក៖ ចុះមីងគិតថាជីវិតរបស់មីងមានការផ្លាស់ប្ដូរអីគេខ្លះដែរមីង?

ខ៖ យើងមានការផ្លាស់ប្ដូដូចថាដល់ពេលដែរយើងចាស់ទៅ នៅតែរកស៊ីរបរខ្លួនឯងដដែលនឹងគ្មានទៅណាទេ

ក៖ ចុះមីងគិតថាមីងចូលចិត្តពិសារម្ហូបអីគេដែរមីង?

ខ៖ មីងចូលចិត្តតែសម្លកកូរ ម្ជួរ ហើយនឹងស្លម៉្សៅ

ក៖ ស្លម៉្សៅហោសមីង?

ខ៖ នឹងហើយជាបន្លែស្លក់ទឹកនៅជើងភ្នំអីនឹងហាស

ក៖ ចុះមីងចូលចិត្តលេងល្បែងប្រជាប្រិយ៍អីគេខ្លះដែរមីង ដូចជាចោលឈូង បោះអង្គុញ ទាញ់ព្រាត់ លាក់កន្សែងអីចឹងហាសមីង?

ខ៖ ចូលចិត្តលេងរាំវង្ស

ក៖ ចូលចិត្តលេងរាំវង្សណោះមីង?

ខ៖ នឹងហើយរាំវង្សចឹងទៅ

ក៖ ភាគច្រើនមីងគេលេងនៅណាដែរទៅមីង?

ខ៖ នេះនៅសាលាឆទានយើងនេះនឹង តែបុណ្យទៀតនឹងដាក់ទៀតហើយនឹង

ក៖ ចុះមីងគិតថាមីងចេះច្រៀងទេមីង?

ខ៖ អត់ចេះទេអូន

ក៖ ប៉ុន្តែមីងចូលចិត្តស្ដាប់បទចំរៀងដែរទេមីង?

ខ៖ បើស្ដាប់ចំរៀងចូលចិត្ត

ក៖ លក្ខណះថាជាបទបុរាណ រឺមួយក៏បទសម័យដែរមីងចូលចិត្តស្ដាប់ហាស?

ខ៖ បទបុរាណហោស បទសម័យឥឡូវនឹងស្ដាប់មិនចូលត្រចៀកទេអូន

ក៖ អូ៎!បាទមីង ចុះមីងមាននរណាគេនៅក្នុងក្រុមគ្រួសារមីងចេះលេងឧបករណ៍ភ្លេងដែរទេមីង?

ខ៖ ដូចជាគ្មានទេអូន

ក៖ ភ្លេងខ្មែរអីក៏អត់មានដែរហោសមីង?

ខ៖ អត់មានទេ

ក៖ អូ៎!ចឹងអត់មានទេមីង?

ខ៖ មានតែអាកូនរបស់ខ្ញុំដែរចប់បរិញ្ញាប័ត្រនឹង ធ្លាប់តែទៅគូរគំនូរទៅស្រុកគេបានមេដៃប្រាក់ដែរតាអូន?

ក៖ អូ៎!ឡូយមែសមីង?

ខ៖ កូនប្រុសរបស់ខ្ញុំនឹង

ក៖ គូរនៅណាដែរមីង គូរនៅបារាំងហោសមីង?

ខ៖ អត់ទេ វាគូរនៅស្រុកខ្មែរយើងនឹងតា គ្រូវាផ្ញើរទៅស្រុកគេនឹងវាបានមេដៃប្រាក់នឹងតា

ក៖ ប៉ុន្តែបាននៅខ្មែរនឹងហោសមីង?

ខ៖ បាននៅខ្មែរនឹងគ្រូវាអោយ

ក៖ ចុះផ្ទះរបស់មីងមានលក្ខណះបែបណាដែរមីង តាំងពីក្មេងរហូតមកដល់ពេលនេះហាស?

ខ៖ មីងមានផ្ទះឈើនឹង ដល់ពេលកូនចៅមានលុយបន្តិចបន្តួចចឹងទៅបានមានផ្ទះថ្មនឹងហាស តែអាលើឈើដដែលនឹងហាស អាក្រោមថ្ម

ក៖ អូ៎!បាទមីង ចុះនរណាគេជាអ្នកសាងសងផ្ទះមួយនឹងដែរមីង?

ខ៖ គ្រប់តែគា្ននឹងកូន អានេះអោយបន្តិចចឹងទៅ អានោះអោយបន្តិចចឹងទៅ លុយយើងមានបន្តិចដែរចឹងទៅណាស់

ក៖ ប៉ុន្តែមីងជួលគេហោសមីង?

ខ៖ អត់ទេផ្ទះរបស់ខ្លួនឯងតែម្ដងនឹងហាស

ក៖ ប៉ុន្តែមីងជួលគេធ្វើរឺមួយក៏មីងធ្វើដោយខ្លួនឯងដែរមីង?

ខ៖ គ្រួសាររបស់ខ្ញុំជាអ្នកធ្វើនឹង

ក៖ អូ៎!ចឹងប្ដីរបស់មីងចេះធ្វើផ្ទះហោសមីង?

ខ៖ ចា៎!ប្ដីរបស់ខ្ញុំជាមេជាងគាត់ជាអុ្នកលាយស៊ីម៉ង់ទៅ ហើយខ្ញុំជាអ្នកហុចអោយគាត់ចឹងទៅណាស់ ខ្ញុំធ្វើតែខ្លួនឯងនឹងហាស

ក៖ ចុះមីងមានដឹងថាគេប្រើឧបករណ៍អីសំរាប់សាងសងផ្ទះមួយនឹងដែរទេមីង?

ខ៖ អត់ដឹងទេ

ក៖ ដូចជាស៊ីម៉ង់កំបោរ?

ខ៖ អូ៎!ស៊ីម៉ង់ កំបោរនឹងយើងទិញគេនឹងមានធ្វើខ្លួនឯងណា

ក៖ ចុះប្ដីរបស់មីងនរណាគេជាអ្នកបង្រៀនអោយគាត់ចេះធ្វើដែរមីង?

ខ៖ អូ៎!មេជាងគាត់ហោស បែបគាត់ឥឡូវនឹងចាស់ហើយ បែបស្លាប់បាត់ហើយក៏មិនដឹងដែរ នៅប៉ោយប៉ែតហោសមេជាងគាត់នឹងយូរដែរហើយ តាំងពីខ្ញុំមកនៅភ្នំពេញឆ្នាំ1996មក បានបង្រៀនគាត់ទាល់តែចេះនឹងមេជាង

ក៖ ចុះជំនាញអីដែរមីងគិតថាមីងចេះធ្វើស្ទាត់ដែរចឹងហាសមីង?

ខ៖ មីងចេះដូចជាកន្ទេលអញ្ចេក

ក៖ អូ៎!មីងចេះធ្វើកន្ទេលអញ្ចេក អាដូចអញ្ចូតអីនឹងហោសមីង?

ខ៖ នឹងហើយស្មុកអីនឹង

ក៖ ចុះមីងចេះធ្វើល្អីទេ?

ខ៖ មីងចេះតែអញ្ចូលក្រឡាតូចមីងមិនចេះទេ មីងចេះតែក្រឡាធំ

ក៖ ចុះមីងចេះធ្វើល្អីទេ?

ខ៖ អត់ចេះទេ អាពតបង្រៀនដែរប៉ុន្តែអត់ចាប់អារម្មណ៍

ក៖ ចុះឪពុកម្ដាយរបស់មីងធ្លាប់បង្រៀនពីជំនាញអីទៅមីងទេ ដូចជាជំនាញវេញវល្លិ៍ កូរស្ក ធ្វើផ្ដៅអីចឹងហាសមីង?

ខ៖ អត់ទេគ្រួសាររបស់ខ្ញុំអត់ដែរធ្វើអារបស់នឹងផងនឹងហាស

ក៖ អូ៎!បាទមីង?

ខ៖ ពីព្រោះគាត់ជាទាហ៊ានគាត់មិនដែរបានធ្វើអីគេទេ

ក៖ ចុះមីងអាចប្រាប់ពីពេលណាដែរមីងគិតថាមីងលំបាកបានទេមីង?

ខ៖ មីងនិយាយពីរឿងពិបាកនឹងមីងពិបាក់ណាស់ក្មួយអើយ ពិបាកកាលពីកូននៅតូចៗហាស កូនមានច្រើនហើយមីងរកមិនសូវបានចឹងវាពិបាកបន្តិចដែរនឹង

ក៖ ចុះកាលពីនៅជំនាន់ពលពតមីងមានកាលលំបាកអីគេខ្លះដែរមីង?

ខ៖ មីងកាលពីជំនាន់ពលពតមីងអត់មានកាលលំបាកទេក្មួយ

ក៖ អូ៎!ម៉េចចឹងមីង?

ខ៖ មីងចេះត្បាញចឹងគេអោយមីងត្បាញចឹងហាស ដល់ពេលចឹងមីងអត់ដឹងថាលំបាកទេ យើងត្បាញជាមួយចាស់ៗយើងខាងតអំបោស ខាងខាលអំបោសអោយគេចឹងហាស

ក៖ អូ៎!ចឹងហោសមីង?

ខ៖ ពេលចឹងអត់មានដឹងថាលំបាកអីទេ គេរើសចេញពីសហករនឹងយើងទៅធ្វើការងារហើយ នឹងចេះរែកដីហើយនឹងមានការលំបាកដែរយើងស្រីៗគេដាក់អោយច្រើនៗដែរចឹងហាស

ក៖ ប៉ុន្តែគេអោយមីងទៅណាទៅពេលណុង?

ខ៖ អេមីងទៅឆ្ងាយហាសទៅជិតទល់ដែនយួនហោស ហើយពុករបស់ខ្ញុំនៅជិតបរវិតហោស នៅជិតព្រំប្រទល់នឹង

ក៖ ប៉ុន្តែមីងទៅម្នាក់ឯងរឺមួយក៏មីងទៅគ្នាច្រើន?

ខ៖ អត់ទេមីងទៅគ្នាច្រើន កាលទៅម្ដង200នាក់ហោស ទៅ300នាក់ហោស

ក៖ អូ៎!មានច្រើនដែរនឹង?

ខ៖ មានច្រើន ស្រីមាន250នាក់ចឹង ប្រុសមាន50នាក់ចឹងហាស រឺមួយក៏ស្រី200 ប្រុស100នាក់ចឹងហាសំរាប់លីសែងរបស់របរសំរាប់យកទៅហូបហាស

ក៖ អូ៎!យើងដើរទៅហោសមីង?

ខ៖ ចុះគេអោយយើងដើរគេមានស្អីជួនយើងទៅ

ក៖​​ ចុះដើរទៅអស់រយះពេលប៉ុន្មានដែរដើរទៅដល់ទៅមីង?

ខ៖ ហី! ឆ្ងាយហាសណាស់អូន ប្រហែលជា30-40គីឡូហោស ប៉ុន្តែគ្រាន់តែថាយើងមិនមែនដើររហូតទៅដល់ទេណាស់

ក៖ ដើរឈប់ៗមីង?

ខ៖ នឹងហើយ ដូចថាដើរអស់ប្រហែលជា10គីឡូចឹងទៅ គេមានកន្លែងអោយនៅពេលដែរយើងហត់ ដល់ពេលល្ងាចចឹងទៅដើរទៅទៀតហើយនឹងហាស ប្រហែលជាម៉ោង7-8យប់បានទៅដល់កន្លែងនឹងហាស

ក៖ ប្រហែលជាប៉ុន្មានថ្ងៃបានយើងដើរទៅដល់ទៅមីង?

ខ៖ ប្រហែលជា2ថ្ងៃអីដែរនឹងហាសអូន

ក៖ អូ​ន2ថ្ងៃហោសមីង?

ខ​៖ ប៉ុន្តែពួកមីងមិនមែនដើរទៅតែមួយកន្លែងទេណាស់ និយាយរួមចាប់ពីស្វាយរៀងទៅខាងចក ខាងកណ្ដៀងរេអីចឹងហាស ហើយទៅដល់ណុងយើងចាប់ផ្ដើមធ្វើការងារហើយ ហើយដល់រយះពេលមួយអាតិទ្យគេផ្លាស់យើងមកកំពង់រ៉ូលវិញ

ក៖ អូ៎!ចឹងយើងត្រូវមកវិញ?

ខ៖ នឹងហើយចឹងយើងដើរមកកំពង់រ៉ូលវិញ គ្រប់កន្លែងហាស មិនមែនថាគេបញ្ចូនយើងទៅណាយើងទៅចឹងទៅ ពីរបីថ្ងៃគេបញ្ចូនទៅទៀតទៅចឹងហាស ទៅជិតដល់ត្រឿងហោស

ក៖ ចុះពេលណុងក្រុមគ្រួសាររបស់មីងនៅណាដែរទៅមីង?

ខ៖ ក្រុមគ្រួសារមីងនៅក្រោយ មីងនៅជាមួយម្ដាយមីងហាស ម្ដាយរបស់ខ្ញុំនឹងស្លាប់តាំងពីខ្ញុំអាយុ8ឆ្នាំហោស ចឹងខ្ញុំមកនៅជាមួយម្ដាយមីង ម្ដាយមីងរបស់ខ្ញុំនៅក្រោយបេស្រុកត្នោតហាស

ក៖ អូ៎!បាទមីង?

ខ៖ ហើយពួកខ្ញុំទៅមុខទៅ

ក៖ ចុះដូចជាមីងគេអោយដេរស្លឹកត្នោតហោសមីង?

ខ៖ នឹងហើយដេរចឹងដែរ

ក៖ ប៉ុន្តែដូចជារបបអាហារគេអោយយ៉ាងម៉េចដែរមីង?

ខ៖ គេអោយដូចគេដូចឯងដែរនឹង ដូចថាឥឡូវនឹងអូនឯងត្រូវការជាមួកមីងចេះចឹងហាស ក្នុងមួកមួយគេអោយដេរមួយថ្ងៃកន្លះ គេដឹងតែអោយមួយថ្ងៃកន្លះហាសក្នុងមួកមួយ កាលណាមួកពីរចឹងទៅគេអោយបានបីថ្ងៃដែរ

ក៖ អូ៎!ចឹងយើងស្រួលជាងគេហើយចឹង?

ខ៖ អត់ទេពេលដែរគេឈប់ត្រូវការចឹងទៅ យើងទៅលីសែងដូចតែគេដែរនឹង

ក៖ អូ៎!ចឹងយើងធ្វើដូចគេដែរនឹងមីង?

ខ៖ នឹងហើយថ្វើដូចគេដូចឯងចឹងទៅ ដល់ពេលគេត្រូវការចឹងគេទៅស្នើរប្រធាន ហើយប្រធានគេថាអោយយើងឈប់ទៅ ហើយដេរអោយគេចឹងទៅ ដល់ពេលចឹងយើងឈប់ទៅ ដល់ពេលដែរអស់អីចឹងយើងធ្វើការដូចគេ ដូចឯងចឹងទៅ

ក៖ ចឹងយើងធ្វើអីគេទៅមីង?

ខ៖ យើងទៅច្រូត ទៅដកស្ទូង រែកដី

ក៖ ប៉ុន្តែនៅកំពង់រ៉ូលនឹងដែរ?

ខ៖ នៅគ្រប់ទីកន្លែងទាំងអស់នឹងអូន

ក៖ ចឹងមានន័យថាការងារយើងមិនមែនមានតែមួយនឹងទេហោសមីង?

ខ៖ មិនមែនមានតែមួយនឹងទេគ្រប់កន្លែងទាំងអស់ ពេលយប់ពេលណាដែរគេបាញ់គា្នរបួសចឹងទៅគេអោយយើងទៅសែងរបួសទៀត

ក៖ មួយនឹងយើងត្រូវធ្វើទៀត?

ខ៖ នឹងហើយសែងអ្នកត្រូវគ្រាប់អីនឹងត្រូវសែងទៀត អោយណាគេឃើញយើងសែងស្រួលអីចឹងទៅហាលថ្ងៃ រឺយប់អីចឹងវានិយាយស្រួលចឹងទៅ អ្នកខ្លះវាជេរយើងចឹងទៅ

ក៖ អូ៎!និយាយចឹងយ៉ាប់ដែរនឹងមីង?

ខ៖ យ៉ាប់ណាស់ ហើយមួយជំនាន់ណុងគេសំលាប់ច្រើនណាស់អូនអើយនឹងសំរាប់តែពួកមីងទេណាស់ តែអ្នផ្សេងនឹងគេសែងបើនិយាយច្រើននឹងគេសែងកាត់ខ្សែទំលាក់ចូលអណ្ដូងនឹង ហើយអណ្ដូងមួយពេញអស់ហើយ

ក៖ អូ៎!សុទ្ធតែជាខ្មោច?

ខ៖ នឹងហើយ ហើយពួកមីងមិនចង់ចងកាំពាស្អីទេនឹងហាស ហែងនិយាយខ្លាំងថាអោយហីហែងកុំជេរច្រើនពេកខឹងនឹងទំលាក់ចោលដូចគេ ដូចឯងដែរឥឡូវនឹងហើយ​ ដល់ពេលចឹងអ្នកខ្លះវាអត់ហ៊ានចឹងហាស

ក៖ ចុះពេលដែរមីងធ្វើមួយនឹង តើមីងគិតថាមីងឆ្លងកាត់ឧបសគ្គមួយនឹងដោយរបៀបណាដែរមីង មានឧបសគ្គអីគេខ្លះដែរមីងត្រូវឆ្លងកាត់វាហាស?

ខ៖ មីងថាធ្វើអីអោយតែស្រួលទៅ គេថាម៉េចអោយតែស្រប់តាមគេចឹងទៅណាស់ កុំអោយតែប្រឆាំងគេទៅណាស់ តែកន្លែងណាដែរគេមិនអោយទៅ យើងកុំទៅ តែបើគេមិនអោយទៅហើយយើងទៅគេដឹងតែយកទៅវៃចោលហើយនឹង

ក៖ បាទត្រូវហើយមីង

ខ៖ បើយើងស្របតាមគេវាមិនអីទេអូន

ក៖ ប៉ុន្តែពេលណុងយើងចេះធ្វើតែអាណុងក៏គេមិនថាអីដែរណមីង?

ខ៖ មុខរបរយើងមិនចេះធ្វើអីក៏គេមិនថាអោយដែរ គ្រាន់តែថាគេអោយយើងទៅដកស្ទូងយើងទៅដកស្ទូងទៅណាស់ ប៉ុន្មានកន្លះខែនឹងហើយទៅ គេអោយយើងទៅច្រូតនឹង យើងទៅច្រូតទៅណាស់ គេអោយយើងធ្វើអីយើងធ្វើតាមតែគេទៅវាមិនអីទេ

ក៖ កុំអោយតែយើងចេះអក្សរទៅ?

ខ៖ កាលណុងអត់បានទេ បើយើងអួតថាយើងចេះអក្សរអីនឹងគេយកយើងទៅវៃចោលទាំងអស់នឹងហាស

ក៖ តែបើយើងចេះជំនាញមិនអីទេ?

ខ៖ ពូរបស់ខ្ញុំមើលមុនដំបូងគាត់ចង់ប្រាប់ត្រង់ដែរនឹង ប៉ុន្តែអ្នកប្រាប់ត្រង់នឹងពេលដែរចេញទៅគេសួរហើយនឹង ទាហ៊ាន រឺមួយស៊ីវិល រឺមួយរកស៊ីអីដែរ

ក៖ អូ៎!គេសួរទាំងអស់គ្នាហោសមីង?

ខ៖ នឹងហើយបើយើងឆ្លើយថាទាហ៊ានគេទុកម្ដុំ ទុកម្ដុំនឹងប្រហែលជា20-30នាក់នឹងដឹងតែស្លាប់ហើយវាយកទៅវៃចោលអស់ហើយ ហើយបើយើងប្រាប់ថាខ្ញុំជាអ្នករត់ស៊ីខ្លូ រឺមួយអ្នកលីសែងអីចឹង នឹងកម្មករអីចឹងរស់ហើយ

ក៖ អូ៎!ចឹងហោសមីង?

ខ៖ តិចអួតថាឯងអីជានិស្សិតអីនឹងត្រូវតែស្លាប់ហើយ

ក៖ គេយកទៅរៀនសូត្រហើយណមីង?

ខ៖ អត់បានទៅរៀនសូត្រទេអូនគេយកទៅវៃចោលតែម្ដងនឹង

ក៖ ប៉ុន្តែភាសាគេហៅថាយកទៅរៀនសូត្រមែនទេមីង?

ខ៖ នឹងហើយត្រូវ អោយតែផុតពីយើងនឹងគេចងមួយជួរយកទៅដឹងតែស្លាប់ហើយនឹង

ក៖ អូ៎!ចឹងហោសមីង?

ខ៖ គេមិនបានអោយយើងរស់នៅបាយូរទេ

ក៖ ចុះមីងមានការផ្លាស់ប្ដូរទៅខេត្តណាៗទេ រឺមួយក៏មីងនៅតែស្រុកកំពង់រ៉ូលនឹងដែរមីង?

ខ៖ មកតែពីស្វាយរៀងវិញនឹង មកនៅភ្នំពេញនឹងតែម្ដងនឹង

ក៖ ប៉ុន្តែនៅពលពត3ឆ្នាំ 8ខែ 20ថ្ងៃនឹងមីងនៅតែណុងរហូតតែម្ដងហោសមីង?

ខ៖ មីងនៅតែណុង គ្រាន់តែវាបញ្ចូនយើងទៅនេះ ទៅនោះចឹងហាស

ក៖ ប៉ុន្តែនៅតាមស្រុកផ្សេងៗចឹងទៅ?

ខ៖ ចា៎ៗ!នឹងហើយ

ក៖ អូ៎!បាទមីងចុះមីង…….?

ខ៖ បានតែកន្លះឆ្នាំ រឺមួយឆ្នាំចឹងបញ្ចូនមកវិញទៅ ពេលដែរបញ្ចប់ការងារអស់ត្រូវមកវិញហើយនឹងហាស

ក៖ ចុះពេលដែរមីងដាច់ពលពត មីងគិតថាមានការលំបាកអីគេខ្លះដែរមីង ពេលណុងមានជួបការលំបាកអីទៀតទេមីង?

ខ៖ កាលអាពតនឹង កាលណុងមីងនៅក្មេងនឹងនៅជាមួយក្រុមគ្រួសារមិនដឹងថាពិបាកអីទេអូន

ក៖ អូ៎!មីងនៅក្មេងហោសមីង?

ខ៖ នឹងហើយគ្មានគិតការលំបាកទេ គេមានដាក់ហូបក៏ហូបទៅ យើងអត់ដឹងថាមានធ្វើការងារនៅណាទេ

ក៖ ប៉ុន្តែនៅពេលដែរចប់ពីពលពតមីងមានធ្វើអីគេទៀតទៅមីង?

ខ៖ ពេលដែរចប់ពលពតមីងលក់ដូរនៅផ្សារដែរនឹង មានលក់ដូចជាសណ្ដែកបណ្ដុះ លក់ដូចជាអីចឹងហាស ដល់ពេលមីងមានគ្រួសារចឹងមីងលក់ស្ករម្ដង គ្រួសារមីងថ្វើត្នោតចឹងមីងទៅលក់ស្ករហើយនឹងហាស

ក៖ ចុះនៅពេលដែរមីងមានគ្រួសារ តើមីងគិតថាមីងជួបការលំបាកអីគេខ្លះដែរនៅក្នុងជីវិតរបស់មីងហាស ពេលលដែរមីងមានគ្រួសារមានកូនអីចឹងហាស គិតថាពេលណាដែរមីង?

ខ៖ ដូចជាគ្មានទេអូន ដូចថាពេលដែរយើងកូនច្រើនបានដឹងថាយើងពិបាកហាស យើងរកមិនបានហើយជីវភាពយើងខ្សត់ខ្សោយហាស នឹងបានដឹងថាពិបាក

ក៖ អូ៎!ពេលដែរមីងមានកូនច្រើនបានមីងចឹងណ?

ខ៖ ​ ពេលដែរមីងទើបតែការ រឺក៏មីងមានកូនមួយ រឺកូនពីរអីមីងមិនបានដឹងទេ

ក៖ ដោយសារតែជីវភាពយើងនៅធម្មតាណមីង?

ខ៖ នឹងហើយដល់ពេលដែរកូនច្រើនទៅបានដឹង យើងរកហូបចុកមិនបានចឹងហាស នឹងចេះដឹងពិបាកហើយ

ក៖ អូ៎!ពេលណុងមីងដឹងហើយណមីង?

ខ៖ បានគិតថាកូនច្រើនវាពិបាករបៀបយ៉ាងណាដែរ សៀវភៅកូនរៀន ខោអាវស្លៀកពាក់ ដូចថាស៊ីចុកអីយើងចឹងហើយនឹង កាលណុងមានកូនមួយ កូនពីរ នឹងការហើយមិនដឹងថាមានការលំបាកអីទេនឹងហាស

ក៖ អូ៎!បាទចឹងហោសមីង?

ខ៖ ដល់ឥឡូវនឹងមីងមានកូន6នាក់ហោស

ក៖ ចុះពេលណាដែរមីងគិតថាជាពេលដែរសប្បាយជាងគេនៅក្នុងឆាកជីវិតរបស់មីងដែរមីង?

ខ៖ ទើបតែសម័យឥឡូវនឹងទេ ចេះលេងសើច ចេះរាំរែកអីហោស សម័យមុនមីងមិនដែរទេ

ក៖ ចឹងមានន័យថាពីមុនមីងមិនចេះទេ ទើបតែឥឡូវនឹងទេ​ដែរមីងចេះសប្បាយច្រើនណមីង?

ខ៖ ចា៎!នឹងហើយបានសប្បាយក្នុងជីវិត

ក៖ ចុះមីងគិតថាតាំងពីក្មេងមីងមានធ្លាប់គិតថាពេលដែរមីងធំឡើងមីងមានក្ដីស្រម៉ៃថាចង់ធ្វើអីគេដែរទេមីង?

ខ៖ មីងអត់ដែរទេអូន

ក៖ មីងអត់ដែរគិងផងហោសមីង?

ខ៖ នឹងហើយពីព្រោះមីងមិនចេះអក្សរទេ កាលពីដើមគេសុទ្ធតែផ្ទះឈើអីចឹងហាស ប៉ុន្តែផ្ទះឈើប៉ារបស់ខ្ញុំវាធំហាស ផ្ទះធំហាស សឹតតែពីត្រឹមនឹងមកនេះហើយនឹងហាស

ក៖ អូ៎!ផ្ទះមីងធំណមីង?

ខ៖ នឹងហើយចឹងខ្ញុំស្រម៉ៃថាចេះពេលដែរខ្ញុំចាស់ទៅ ហើយរកស៊ីមានបានទើបខ្ញុំធ្វើផ្ទះថ្មរស់នៅនឹងចឹង

ក៖ អូ៎!មីងគិតចឹង?

ខ៖ នឹងហើយពេលដែរខ្ញុំមកនៅភ្នំពេញផ្ទះរបស់ខ្ញុំបានបាក់ទ្រុឌទ្រោម កូនចៅធ្វើថ្មក្រោម ឈើលើអីចឹងទៅ មិនដឹងថាស្រម៉ៃថាបានផ្ទះថ្មនៅចឹង

ក៖ ការស្រម៉ៃរបស់មីង?

ខ៖ ប៉ុន្តែមិនបានពេញលក្ខណះថាបានថ្មពេញទាំងអស់ទេណាស់ វាមានឈើវាមានអីចឹងហាស មានតែប៉ុណ្ណឹងអូនអើយមិនដែរបានពិបាកអីទេនឹង

ក៖ ចឹងមានន័យថាភាគច្រើននឹងមីងពិបាកដែរពេលជំនាន់ពលពតមួយទេ?

ខ៖ ចា៎!ពិបាកតែពេលណុង

ក៖ ដែរគិតថាអោយមីងពិបាក?

ខ៖ ហើយកូនមីងតូចៗហាស ដូចថាមីងខំរកស៊ីអីមិនដែរបានឈប់ទេ មួយឆ្នាំគិតទៅឈប់បានតែ3ថ្ងៃទេនឹង

ក៖ ម៉េចចឹងមីង?

ខ៖ ចុះបើឈប់ខ្លាចអត់លុយ នឹង

ក៖ ចុះឈប់ពេលណាដែរមីង?

ខ៖ ឈប់ពេលដែរចូលឆ្នាំ នឹងពេលដែរភ្ជុំ ឈប់បានតែពេលណុងទេ ហើយមីងលក់រហូតនឹង មីងពិបាកតែត្រង់នឹងទេ

ក៖ បាទល្អណាស់មីង?

ខ៖ ដើម្បីបានបណ្ដុះបណ្ដាលអោយវាចេះទៅ ពេលដែរគេរៀនចប់ទៅគេចាប់ផ្ដើមមានប្ដី មានប្រពន្ធអស់នឹង មីងចាប់ផ្ដើមធូរវិញហើយនឹង នៅតែពីរនាក់យាយតាវិញហើយនឹង

ក៖ ចុះបើចង់អោយមីងផ្ដែផ្ដាំទៅកូនចៅជំនាន់ក្រោយៗ តើមីងចង់ផ្ដែផ្ដាំអីទៅពួកគាត់ដែរមីង?

ខ៖ គ្រាន់តែផ្ដែផ្ដាំអោយខំសិក្សា ខំរៀនសូត្រ កុំដើរពាលាអី ខំប្រឹងធ្វើតាមវប្បធ៌មខ្មែរយើងអី អោយយើងប្រឹងចេះតស៊ូហាសនៅក្នុងជីវិតរបស់យើង

ក៖ ចុះមីងមានចង់ផ្ដែផ្ដាំអីលក្ខណះថា អោយគាត់ដើរកន្លងផ្លូវមួយដែរល្អអីចឹងហាសមីង?

ខ៖ បើទៅមុខមីងមិនចេះនិយាយទេអូន

ក៖ មីងគ្រាន់តែផ្ដែផ្ដាំទុកអោយពួកគាត់អាចស្ដាប់់ពីប្រវត្តិរបស់មីង ហើយពួកគាត់ធ្វើតាមចឹងហាសមីង?

ខ៖ អោយក្មេងជំនាន់ក្រោយអោយវាដើរតាមផ្លូវល្អចឹងទៅ អោយយើងចេះខំថែរក្សាខ្លួន កុំអោយមានពាលាអាវ៉ាសែអីចឹងហាណាស់

ក៖ អ្វីដែរមីងចង់ផ្ដាំទៅ?

ខ៖ ចា៎!ចង់អោយកូនខ្មែរយើងអោយវាល្អ

ក៖​​ ទាំងកូនចៅមីងអីចឹងហាសណមីង?

ខ៖ កូនចៅមីងអត់ដែរទេ មីងនិយាយមិនអួតទេ កូនចៅមីងតាំងពីតូចដឹងក្ដីមិនដែរមានប្រវត្តិទេ គេហៅថាចូលប៉ុស្ដិ៍ប៉ូលីស រឺមួយទៅវៃគេបែកក្បាលអីអត់ដែរមានទេ

ក៖ អូ៎!កូនមីងល្អ?

ខ៖ អត់ដែរមានទេ គ្រាន់តែមីងអប់រំ បើរៀនត្រូវខំរៀន ទោសបីគេដៀលម្ដាយក៏ដោយ ដូចថាម្ដាយក្រចុះអោយតែកូនរៀនចេះដឹង

ក៖ បាទត្រូវហើយមីង

ខ៖ ហើយបើថាទៅវៃគេ ហើយគេប្ដីអីទៅប៉ុស្ដិ៍ប៉ូលីសអីមីងមិនទៅទេ ហើយមីងអោយប៉ូលីសនឹងដាក់ថែម បើដាក់គុកវិញអស់រយះពេល3ឆ្នាំ មីងអោយដាក់10ឆ្នាំ

ក៖ អ៊ូ៎!ប៉ុន្តែអត់អីទេ?

ខ៖ ចឹងកូនមីងមិនដែរពិបាកទេ ចឹងមីងអត់ដែរថាពិបាកយ៉ាងម៉េចទេអូនអើយ

ក៖ បាទល្អហើយមីង?

ខ៖ ចឹងកូនមីងទាំងអស់ ឥឡូវនឹងមានកូនមួយ កូនពីរហើយវាចូលសាលាវាគិតតែពីឡើងថ្នាក់នឹង កូនអាប្អូននឹងវារៀននៅស្វាយរៀងនឹង វារៀនបានថ្នាក់ទី6 តាំងពីខ្ញុំប្ដូរសាលាអោយវាមករើននៅភ្នំពេញនឹងហាស

ក៖ អូ៎!ហើយម៉េចទៀតទៅមីង?

ខ៖ ទាល់តែកូនវារៀនចប់បរិញ្ញាប័ត្រគ្មានគ្រូណាដែរហៅខ្ញុំទៅប្រមាន កូនបងឯងមិនដែរចូលរៀន កូនបងឯងធ្វើអំពើនេះអត់ដែរមានទេ

ក៖ បាទមីងចឹង?

ខ៖ តាំងពីវាចូលថ្នាក់ទី6 រហូតដល់ថ្នាក់ទី12 វាប្រលងតែខ្លួនវានឹង

ក៖ អូ៎!ប្រលងតែខ្លួនឯងរហូតហោសមីង?

ខ៖ វាមិនដឹងថារៀនរបៀបម៉េចទេគ្រូមិនដែរយកលុយវាទេ ទាល់តែគ្រូបាននាំវាទៅគូរគំនូរបានមេដៃអីទៀតនឹង

ក៖ គាត់ពូកែមីង?

ខ៖ នឹងហើយក៏គ្មានអោយម៉ែឪអស់មួយរយដែរ គ្រាន់ថាមានថ្ងៃមួយគ្រូមកថា សុំខ្ញុំថាអ្នកមីងឥឡូវនឹងខ្ញុំសុំសំអុល រៀនអាវៃស្អីអូនអាវៃស្អីនោះ

ក៖ លេងព្យាណូហោសមីង?

ខ៖ មិនមែនទេស្អីទេ

ក៖ វៃកំព្យូទ័រហោសមីង?

ខ៖ នឹងហើយគ្រូមកចឹងថាកន្លែងនឹងគេជួយសិស្សនឹង ពីព្រោះសិស្សនឹងវាមានប្រវត្តិល្អហាស មានគូគំនូរអីហើយផ្ញើរទៅស្រុកគេចឹងសិស្សវាល្អហាស

ក៖ បាទត្រូវហើយមីង

ខ៖ ​ចឹងគេយកបែបនឹង ចឹងបើមិនព្យាយាម រឺមួយដើរលេង មីងត្រូវបង់អោយគេ250$

ក៖ អូ៎!ចឹងហោសមីង?

ខ៖ នឹងហើយតែបើកូននឹងទៅតាមគ្រូចឹងមិនអស់លុយមួយរយទេ ដល់ហើយខ្ញុំសួរសំរេចចិត្តវាថា ឥឡូវនឹងកូនឯងធ្វើបានអី នឹងវាអាយុប្រហែលជា15-16ឆ្នាំហើយនឹងហាស

ក៖ ចុះគាត់ថាម៉េចទៅមីង?

ខ៖ ថាតើកូនឯងធ្វើបានអត់ បើកូនឯងធ្វើបានចាំសំរេចចិត្ត បើធ្វើមិនបានទេកុំសំរេចចិត្តកុំអោយគ្រូមកដល់ផ្ទះហើយ អោយម៉ែយកលុយទៅបង់អោយគេម៉ែគ្មានទេនឹង

ក៖ អូ៎!បាទចឹងហោសមីងអោយគាត់គិត?

ខ៖ នឹងហើយអោយគិតខ្លួនឯង បើធ្វើបានចាំធ្វើបើធ្វើមិនបានទេកុំធ្វើ

ក៖ ចុះគាត់ថាម៉េចទៅមីង?

ខ៖ គេនិយាយថាខ្ញុំធ្វើបានម៉ាក់ វាធ្វើបានរបស់វាមែន វាចេះមួយចប់នឹង ដូចថាវាចេះធ្វើការងារ តែឥឡូវនឹងវាធ្វើការងារខាងធនាគារហាស វាទៅមានអីវាប្រធានគេរហូតនឹង

ក៖ អូ៎!ឡូយណាស់មីង?

ខ៖ វាចេះវៃ វាចេះស្អីៗទាំងអស់នឹងចឹងវាមានពិបាកអីទេ

ក៖ ចឹងមានអីចង់ផ្ដែផ្ដាំអីទៀតទេមីង?

ខ៖ អស់ហើយក្មួយ

ក៖ បាទមីង ចឹងជាចុងក្តឲឲរោយខ្ញុំអរគុណច្រើនមីង ដែរមីងផ្ដល់ពេលវេលាដែរបានអោយខ្ញុំបានពិភាក្សាជាមួយមីង អំពីប្រវត្តិរបស់មីង ហើយខ្ញុំនឹងដាក់ការសំភាសន៍មួយនេះទោក្នុងវេបសាយរបស់សាលាដើម្បីតំកល់ទុកអោយមីង

ខ៖ ចា៎!អរគុណ

ក៖ ដើម្បីអោយកូនចៅជំនាន់ក្រោយៗបានស្គាល់បីប្រវត្តិរបស់មីង នឹងប្រវត្តិឪពុកម្ដាយរបស់មីងចឹងហាសមីង បាទអរគុណច្រើនមីង៕៕៕